TU พร้อมดัน “ไทยยูเนี่ยน ฟีดมิลล์” เข้าตลาดฯ จ่อยื่นไฟลิ่งขายไอพีโอ 109.3 ล้านหุ้น
บอร์ด TU ไฟเขียวดัน "ไทยยูเนี่ยน ฟีดมิลล์" เข้าตลาดฯ จ่อยื่นไฟลิ่งขายไอพีโอ 109.3 ล้านหุ้น
บอร์ด TU ไฟเขียวดัน "ไทยยูเนี่ยน ฟีดมิลล์" เข้าตลาดฯ จ่อยื่นไฟลิ่งขายไอพีโอ 109.3 ล้านหุ้น
22 ก.พ. 2564

บริษัท ไทยยูเนี่ยน กรุ๊ป จำกัด (มหาชน) หรือ TU เปิดเผยว่า ที่ประชุมคณะกรรมการบริษัท ครั้งที่ 1/2564 ได้อนุมัติแผนการนำหุ้นของบมจ.ไทยยูเนี่ยน ฟีดมิลล์ (TFM) ซึ่งเป็นบริษัทย่อยของบริษัทฯ เข้าจดทะเบียนในตลาดหลักทรัพย์แห่งประเทศไทย โดยจะดำเนินการให้มีการออกและเสนอขายหุ้นสามัญเพิ่มทุน รวมทั้งหุ้นสามัญใน TFM ที่เสนอขายโดยบริษัท ให้แก่ประชาชนเป็นครั้งแรก (IPO)
ทั้งนี้ อนุมัติแผนการเข้าจดทะเบียนของ TFM โดย TFM จะออกและเสนอขายหุ้นสามัญเพิ่มทุนให้แก่ประชาชนเป็นครั้งแรกจำนวนไม่เกิน 90 ล้านหุ้น มูลค่าที่ตราไว้หุ้นละ 2 บาท คิดเป็นร้อยละ 18 ของทุนชำระแล้วของ TFM ภายหลังการออกและเสนอขายหุ้นสามัญที่ออกใหม่ตามแผนการเข้าจดทะเบียนของ TFM และอนุมัติให้บริษัทเสนอขายหุ้นสามัญเดิมใน TFM ที่บริษัทถืออยู่ต่อประชาชน จำนวนไม่เกิน 19.3 ล้านหุ้น มูลค่าที่ตราไว้หุ้นละ 2 บาท หรือคิดเป็นร้อยละ 3.9 ของทุนชำระแล้วของ TFM  ในราคาเสนอขายและในครั้งเดียวกันกับการออกและเสนอขายหุ้นสามัญเพิ่มทุนใน TFM ให้แก่ประชาชนครั้งแรก
อีกทั้งอนุมัติการจัดสรรหุ้นสามัญที่ออกใหม่ของ TFM ให้แก่ กรรมการ ผู้บริหาร และ/หรือ พนักงานของ TFM เป็นจำนวนไม่เกิน 2.5 ล้านหุ้น มูลค่าที่ตราไว้หุ้นละ 2 บาท ซึ่งคิดเป็นอัตราส่วนไม่เกินร้อยละ 2.78 ของหุ้นที่ออกและเสนอขายใน IPO หรือคิดเป็นอัตราส่วนไม่เกินร้อยละ 0.50 ของทุนชำระแล้วของ TFM M โดยหุ้นสามัญออกใหม่ที่เหลือจากการจัดสรรให้แก่กรรมการ ผู้บริหาร และ/หรือพนักงานของ TFM สามารถนำมารวมเพื่อเสนอขายต่อประชาชนเป็นการทั่วไปได้
ทั้งนี้ ภายหลังจากการออกและเสนอขายหุ้นของ TFM และการนำหุ้น TFM เข้าจดทะเบียนในตลาดหลักทรัพย์ฯ แล้วเสร็จ บริษัทฯ จะมีสัดส่วนการถือหุ้นใน TFM ลดลงจากเดิมร้อยละ 66.9 ของทุนชำระแล้วของ TFM (ก่อนการออกและเสนอขายหุ้นของTFM) เหลือร้อยละ 51.00 ของทุนชำระแล้วของ TFM (ภายหลังการออกและเสนอขายหุ้นของ TFM) โดยบริษัทฯ จะมีสัดส่วนการถือหุ้นใน TFM ลดลง (Dilution) คิดเป็นร้อยละ 15.9
สำหรับแผนการใช้เงินที่ได้รับจากการออกและเสนอขายหุ้นสามัญเพิ่มทุน ใน TFM ให้แก่ประชาชนเป็นครั้งแรก จะนำไปใช้ในการขยายธุรกิจ และใช้เป็นเงินทุนหมุนเวียนในการดำเนินกิจการ
 
 